送詵老歸千頃山
作者：釋居簡
朝代：宋

paragraphs: 老詵愛山不知了，何事衝寒下巍峭。
歸裝只有一囊詩，冏冏陸離還自照。
自言峯頂摩九霄，五月六月雪不消。
松風蕭蕭吹泬寥，千岩萬壑酣笙簫。
前山後山畬可燒，黄精雜錯黄獨苗。
飯家田米可卒歲，亦有旨蓄延漁樵。
人間自有楊州鶴，詵也云胡甘寂寞。
笑云樂去悲相隨，吾非惡此而逃之。